ཡང་ཐོག་མར་ཁམས་ཞེས་པ་ཆབ་མདོ་གཙོས་པའི་ཉེ་འཁོར་ཡུལ་གྲུ་དག་ལ་ངོས་འཛིན་སྲོལ་འདུག་ནའང༌།ཕྱིས་སུ་སྐད་བརྡའི་ཁྱད་ཆོས་གཙོ་བོར་བཟུང་སྟེ་ཁམས་ཕྱོགས་ཀྱི་ཡུལ་སྐད་སྨྲ་བའི་ཡུལ་ཐམས་ཅད་ལ་ཁམས་པ་ཞེས་བརྗོད་ལ།སྔོན་ཆད་རྒྱ་སྐད་དུ་ཞི་ཁམས་སྟེ་ནུབ་ཀྱི་ཁམས་པ་ཞིང་ཆེན་བྱ་བ་བཙུགས་མྱོང་བ་ལྟར་ཡུལ་གྲུ་རྒྱ་ཆེན་པོ་ཡོད་པ་ཡིན།དེས་ན་དེང་སང་ཁམས་པའི་གཞི་རྒྱ་ནི་བོད་ལྗོངས་ཆབ་མདོ་ཁུལ་ཡོངས་དང་སི་ཁྲོན་ཞིང་ཆེན་གྱི་དཀར་མཛེས་ཁུལ་ཕལ་ཆེར་དང་ད་དུང་མུ་ལི་རྫོང༌།ཡུན་ནན་ཞིང་ཆེན་གྱི་བདེ་ཆེན་ཁུལ་ཡོངས་དང་ལིས་ཅང་སྟེ།སྔོན་གྱི་འཇང་ས་ཐམ་གྱི་ས་ཆའི་བོད་རིགས་འདུས་སྡོད་ཡུལ་གྲུ་ཁག་དང༌།མཚོ་སྔོན་ཞིང་ཆེན་གྱི་ཡུལ་ཤུལ་ཁུལ་ཡང་སྐད་ལུགས་དང་ལོ་རྒྱུས་འཕེལ་རིམ་གྱི་དབང་གིས་ཁམས་སུ་གཏོགས་ཤིང༌།ཡུལ་མི་དག་གིས་ཀྱང་རང་ཉིད་ཁམས་པའི་ཁོངས་སུ་འཇོག་པས་འདིར་ཡང་ཁམས་ཀྱི་གྲས་སུ་བཞག་སྟེ་གླེང་བར་བྱའོ།།